Návrh 
na zmenu určovania podielu Slovenskej republiky pri prispievaní do rozpočtu Wassenaarskeho usporiadania

SR je účastníckym štátom všetkých multilaterálnych kontrolných režimov exportu  (Austrálska skupina, Skupina jadrových dodávateľov, Wassenaarske usporiadanie, Zanggerov výbor), s výnimkou Kontrolného režimu raketových technológií, do ktorého o prijatie sa usiluje na základe splnenia stanovených kritérií.

Wassenaarske usporiadanie o kontrole exportu konvenčných zbraní a tovaru a technológií dvojakého použitia (ďalej iba Wassenaarske usporiadanie, resp. WA) vzniklo v r. 1996. SR sa stala jeho zakladajúcim účastníckym štátom  na základe uznesenia vlády SR č. 222 z 26. marca 1996. V ére po rozpade systému bipolárneho sveta predstavuje WA nový typ multilaterálnej spolupráce zameranej na zvyšovanie zodpovednosti a transparentnosti pri obchodovaní, resp. transferoch konvenčných zbraní a citlivých položiek dvojakého použitia s cieľom predchádzať ich destabilizačným akumuláciám. SR svojimi aktivitami vo WA participuje na harmonizácii prístupov účastníckych štátov ku kontrole exportu uvedených tovarov. Táto politika je súčasťou programových vyhlásení všetkých vlád SR od r. 1996. V ostatných rokoch je dôraz kladený na materiály, zariadenia a technológie, ktoré by mohli byť zneužité na teroristické účely.

Wassenaarske usporiadanie je jediným z multilaterálnych kontrolných režimov exportu, ktorý má vlastný sekretariát a rozpočet. Výška príspevkov účastníckych štátov doň je odvodená od príspevkovej škály OSN upravenej na počet účastníckych krajín a podmienky WA. Uznesením č. 881 zo 17. 12. 1996 vláda SR uložila ministrovi zahraničných vecí každoročne zabezpečiť úhradu finančného príspevku Slovenskej republiky vo výške 0,1% z celkového rozpočtu WA z kapitoly rozpočtu Ministerstva zahraničných vecí SR určenej na úhrady členských príspevkov Slovenskej republiky do medzinárodných organizácií. Uvedené percento predstavuje minimálnu úroveň výšky príspevkov v rámci tohto režimu (tabuľka 1 v prílohe). 

Od prijatia príspevkovej škály WA na jeho prvom plenárnom zasadnutí v r. 1996 nedošlo k jej aktualizácii v súlade s úpravou príspevkovej škály OSN. V tejto súvislosti bola príspevková škála WA na plenárnom zasadnutí WA v decembri 2005 aktualizovaná podľa aktuálnej príspevkovej škály OSN. Toto opatrenie má zabezpečiť, aby vývoj v otázke rozpočtu WA a stanovovanie výšky príspevkov jednotlivých účastníckych krajín zodpovedal súčasnej realite. Zároveň s prijatím nových členov v predchádzajúcom období došlo k novému administratívnemu rozdeleniu výšky príspevkov na rok 2006 (tabuľka 2 v prílohe). Ich súčet však dáva iba 99,44279%. Zvyšná časť bola rovnomerne rozdelená medzi účastnícke štáty, ktorých základný príspevok bol takto zvýšený o 0,01393%. Pri príspevku SR do 1500 EUR ročne ide o sumu do 210 EUR (pozn.: vzhľadom na zníženie celkového rozpočtu WA v r. 2006 zvýšenie pre SR oproti r. 2005 predstavuje 140 EUR). V percentuálnom vyjadrení sa príspevok SR zvýšil na 0,11393%, čo však nekorešponduje s vyššie uvedeným uznesením vlády č. 881. 

K obdobným úpravám bude s prijatím nových členov či z iných dôvodov dochádzať aj v budúcnosti. Plenárne zasadnutie Wassenaarskeho usporiadania v decembri 2005 rozhodlo o  pokračovaní diskusie o príspevkovej škále WA s cieľom jej schválenia na v priebehu r. 2006 s účinnosťou od r. 2007. Hoci vo finančnom vyjadrení nepredstavuje vyššie uvedená úprava i prípadné budúce zvýšenie významnú čiastku (rádovo max. v stovkách EUR), MZV SR potrebuje na rokovania o výške finančného príspevku pružný mandát umožňujúci reflektovať vývoj vo WA ako aj svoju pozíciu v ňom.  
	
Z uvedeného vyplýva, že fixne stanovený príspevok SR vo výške 0,1% je potrebné zmeniť na príspevok odvodený od vývoja príspevkovej škály Wassenaarskeho usporiadania.